钦定古今图书集成/理学汇编/文学典/第079卷 > 郑樵〈林霆〉
## 钦定古今图书集成/理学汇编/文学典/第079卷 > 郑樵〈林霆〉

按《宋史》本传：“樵字渔仲，兴化军莆田人。好著书，不为
文章，自负不下刘向、扬雄。居夹漈山，谢绝人事。久之，
乃游名山大川，搜奇访古，遇藏书家必借留，读尽乃
去。赵鼎、张浚而下皆器之。初为经旨、礼乐、文字、天文、
地理、虫鱼、草木、方书之学，皆有论辨。绍兴十九年上
之，诏藏秘府。樵归，益励所学，从者二百馀人。以侍讲”
王纶、贺允中荐，得召对，因言班固以来历代为史之
非。帝曰：“闻卿名久矣，敷陈古学，自成一家，何相见之
晚耶？”授右迪功郎、礼兵部架阁。以御史叶义问劾之，
改监潭州南岳庙，给札归抄所著《通志》。书成，入为枢
密院编修官，寻兼摄检详诸房文字。请修金正隆官
制，比附中国秩序，因求入秘书省翻阅书籍，未几又
坐，言者寝其事。金人之犯边也，樵言：“岁星分在宋，金
主将自毙。”后果然。高宗幸建康，命以《通志》进，会病卒，
年五十九。学者称夹漈先生。樵好为考证伦类之学，
成书虽多，大抵博学而寡要。平生甘枯淡，乐施与，独
切切于仕进，识者以是少之。同郡林霆，字时隐，擢政
和进士第。博学深象数，与樵为金石交，林光朝尝师事之。聚书数千卷，皆自校雠，谓子孙曰：“吾为汝曹获
良产矣。”绍兴中，为敕令所删定官，力诋秦桧和议之
非，即挂冠去，当世高之。